3บลจ.ขายกองตราสารหนี้จ่ายสูงสุด2.45%
บลจ.ธนชาต-กสิกรไทย-กรุงไทย ขายกองทุนตราสารหนี้ ชูผลตอบแทนสูงสุด 2.45% ท่ามกลางดอกเบี้ยต่ำ
17 เม.ย. 2558

บลจ.ธนชาต-กสิกรไทย-กรุงไทย ขายกองทุนตราสารหนี้ ชูผลตอบแทนสูงสุด 2.45% ท่ามกลางดอกเบี้ยต่ำ
นายบุญชัย เกียรติธนาวิทย์ กรรมการผู้จัดการและประธานเจ้าหน้าที่บริหารการลงทุน  บริษัทหลักทรัพย์จัดการกองทุน (บลจ.) ธนชาต กล่าวว่า  ในจังหวะที่เศรษฐกิจภาพรวมยังชะลอตัว บริษัทจึงออกกองทุนตราสารหนี้เพื่อเป็นทางเลือกให้แก่ผู้ลงทุนที่รับความเสี่ยงจากการลงทุนได้ไม่มากนัก โดยตั้งแต่วันนี้ถึงวันที่ 23 เม.ย.2558 เปิดเสนอขายกองทุนเปิดธนชาต ตราสารหนี้ต่างประเทศอายุ 6 เดือน (T-FixFIF6M4AI) ผลตอบแทนประมาณ 2.45% เสนอขายต่อผู้ลงทุนที่มิใช่รายย่อย กำหนดเงินลงทุนขั้นต่ำ 500,000 บาท ลงทุนในเงินฝากจีน 5% เงินฝากในตุรกี 23% และหุ้นระยะสั้นในตุรกีอีก 72% มีนโยบายป้องกันความเสี่ยงจากอัตราแลกเปลี่ยนเต็มจำนวน
กองทุนเปิดธนชาตตราสารหนี้ อายุ 2 ปี 3 เดือน (T-Fixed2YR4) ผลตอบแทนประมาณ 3% จะลงทุนในตราสารหนี้ทั้งในประเทศและต่างประเทศ โดยระหว่างอายุกองทุน บริษัทอาจรับซื้อคืนหน่วยลงทุนโดยอัตโนมัติไม่เกินปีละ 2 ครั้ง 
นายชัชชัย สฤษดิ์อภิรักษ์  ผู้ช่วยกรรมการผู้จัดการ บลจ.กสิกรไทย เปิดเผยว่า เพื่อเป็นทางเลือกในการลงทุนที่สอดคล้องกับแนวโน้มดอกเบี้ยที่ยังอยู่ในระดับต่ำ  ในระหว่างวันที่ 17-21 เม.ย.2558 บลจ.กสิกรไทยจะเปิดเสนอขายกองทุนเปิดเค เอ็นแฮนซท์ ตราสารหนี้ต่างประเทศ 3 เดือน วาย (KEFF3MY) ประมาณการผลตอบแทนหลังหักค่าใช้จ่ายกองทุนที่ 2.30% ต่อปี และกองทุนเปิดเค เอ็นแฮนซท์ ตราสารหนี้ต่างประเทศ 6 เดือน บีเอ (KEFF6MBA) ประมาณการผลตอบแทนหลังหักค่าใช้จ่ายกองทุนที่ 2.40% ต่อปี 
ทั้ง 2 กองทุนจะลงทุนส่วนใหญ่ในเงินฝากและตราสารหนี้คุณภาพดีของประเทศตุรกี พร้อมมีนโยบายป้องกันความเสี่ยงจากอัตราแลกเปลี่ยนทั้งจำนวน และสำหรับผู้ลงทุนบุคคลธรรมดาไม่ต้องเสียภาษี เหมาะสำหรับผู้ลงทุนที่มีสินทรัพย์ในการลงทุนสูงและสามารถยอมรับความเสี่ยงได้มากขึ้น เพื่อสร้างโอกาสรับผลตอบแทนที่สูงขึ้นด้วยเช่นเดียวกัน โดยผู้ลงทุนต้องลงทุนด้วยเงินขั้นต่ำ 1,000,000 บาท
สำหรับตราสารส่วนใหญ่ที่กองทุน KEFF3MY จะเข้าไปลงทุนในเบื้องต้นประกอบด้วยเงินฝาก Garanti Bank, ประเทศตุรกีและตราสารหนี้ T.C. Ziraat Bankasi A.S., ประเทศตุรกีและลงทุนในเงินฝาก Bank of China,สาขามาเก๊า, ตราสารหนี้ Banco Santander (Brasil) S.A. และตราสารหนี้ Banco BTG Pactual S.A., ประเทศบราซิล ส่วน KEFF6MBA คาดว่าจะลงทุนส่วนใหญ่ในเงินฝาก Garanti Bank, ประเทศตุรกีและตราสารหนี้ Akbank T.A.S., ประเทศตุรกี นอกจากนี้ยังคาดว่าจะลงทุนในเงินฝาก China Construction Bank Corporation, สาขาฮ่องกง, ตราสารหนี้ Standard Bank of South Africa, ประเทศแอฟริกาใต้ และตราสารหนี้ Banco Bradesco S.A.,ประเทศบราซิล
นางชวินดา  หาญรัตนกูล  กรรมการผู้จัดการ และประธานเจ้าหน้าที่บริหาร บลจ.กรุงไทย (KTAM)เปิดเผยว่า บริษัทอยู่ระหว่างเปิดจำหน่ายกองทุนเปิดกรุงไทยตราสารหนี้ เอฟไอเอฟ เอ็นแฮนซ์ 12(KTFFE12)เสนอขายตั้งแต่วันนี้ ถึงวันที่ 21 เม.ย.2558   อายุ 6 เดือน 
กองทุนเน้นลงทุนในตราสารหนี้ต่างประเทศ ประเภท เงินฝากประจำ  Turkiye Garanti Bankasi AS,เงินฝากประจำ  Bank of China, MTN ออกโดย Banco ABC (Brasil)และ MTN ออกโดย  Banco BTG Pactual S.A.ในสัดส่วน  80% ของมูลค่าทรัพย์สินสุทธิของกองทุน  ส่วนที่เหลือลงทุนในตั๋วแลกเงิน บมจ.บัตรกรุงไทย  ผลตอบแทนประมาณ 2.35% ต่อปี ไม่เสียภาษี หัก  ณ ที่จ่าย